Volgens hierdie insigte van Jüngel en Fiddes is kerkwees eksistensieel 'n verhaal op sigself. Dit is egter nie 'n selfstandige verhaal sonder 'n inbedding in 'n groter verhaal nie. Die meesternarratief is dié van God se ontmoeting met mense en ander dinge in die skepping, en in hierdie narratief is elkeen van die persona van die Triniteit 'n komponent van die verhaal van outentieke lewe - 'n lewe coram Deo; 'n lewe as manifestasie van God-met-ons. Hoe 'n mens Bybels-teologies of vanuit watter ander perspektief ook al redeneer, die begrip 'liefde' hoort as die sentrum van God-met-ons (Van Aarde & Pelser 2001:36-37). Dit is waarop 'triadologiese ekklesiologie' (Havrilak 1990:61-77) neerkom.2